b"\n_START_ARTICLE_\nPou de gla\xc3\xa7 de la Font de la Vinyota\n_START_SECTION_\nDescripci\xc3\xb3\n_START_PARAGRAPH_\nEs tracta d'una construcci\xc3\xb3 subterr\xc3\xa0nia coberta amb volta de pedra a l'exterior. Tot el parament est\xc3\xa0 treballat amb blocs de pedra perfectament encaixats. L'estructura \xc3\xa9s cil\xc3\xadndrica d'aproximadament 10 metres de profunditat. En la part superior presenta 4 obertures a manera de llunetes. A l'interior, en les partes del cilindre, s'obren uns forats utilitzats en el seu dia per enganxar les bastides.\n_START_SECTION_\nHist\xc3\xb2ria\n_START_PARAGRAPH_\nEls pous de gel es constru\xc3\xafren i obtingueren la seva major rendibilitat en el decurs dels segles XVII, XVIII i part del XIX quan la fabricaci\xc3\xb3 i comercialitzaci\xc3\xb3 del gel representava una bona font d'ingressos. No obstant, durant la primera meitat del segle XX alguns pous continuaren funcionant, malgrat que l'aparici\xc3\xb3 del gel artificial amb l'arribada de l'electricitat i els transports moderns fessin desapar\xc3\xa8ixer aquest tipus d'ind\xc3\xbastria. Els \xc3\xbaltims pous en funcionament ja no comercialitzaven amb els hospitals, mercats,... de Barcelona, sin\xc3\xb3 que eren d'\xc3\xbas propi._NEWLINE_Les condicions necess\xc3\xa0ries per a la construcci\xc3\xb3 d'un pou de gla\xc3\xa7, s\xc3\xb3n la proximitat a les vies de comunicaci\xc3\xb3, amb llocs de consum no gaire allunyats i la seva instal\xc2\xb7laci\xc3\xb3 en llocs de fortes gla\xc3\xa7ades i bones aig\xc3\xbces. El gel es recollia a l'hivern a les basses o rieres properes al pou. Es tallava en blocs i s'emmagatzemava per capes recobertes de palla, vegetaci\xc3\xb3 i gel trossejat dins les poues fins que a l'estiu, segons la demanda, s'anava extraient i transportant dins de s\xc3\xa0rries tamb\xc3\xa9 cobertes de palla i boll."